CELEX: 32021D0856
Language: bg
Date: 2021-05-26 00:00:00
Title: Решение за изпълнение (EC) 2021/856 на Комисията от 25 май 2021 година за определяне на датата, на която Европейската прокуратура поема своите функции по разследване и наказателно преследване

28.5.2021   
               
               
                  BG
               
               
                  Официален вестник на Европейския съюз
               
               
                  L 188/100
               
            
         РЕШЕНИЕ ЗА ИЗПЪЛНЕНИЕ (EC) 2021/856 НА КОМИСИЯТА
         от 25 май 2021 година
         за определяне на датата, на която Европейската прокуратура поема своите функции по разследване и наказателно преследване
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (1), и по-специално член 120, параграф 2 от него,
         като има предвид, че:
         
                     (1)
                  
                  
                     В съответствие с член 120, параграф 2, втора алинея от Регламент (ЕС) 2017/1939 Европейската прокуратура трябва да поеме поверените ѝ с посочения регламент функции по разследване и наказателно преследване на дата, определена с решение на Комисията по предложение на европейския главен прокурор след създаването на Европейската прокуратура.
                  
               
                     (2)
                  
                  
                     На 7 април 2021 г. европейският главен прокурор предложи на Комисията Европейската прокуратура да поеме своите функции по разследване и наказателно преследване на 1 юни 2021 г.
                  
               
                     (3)
                  
                  
                     Европейската прокуратура е неделим орган на Съюза, който действа като единна служба с децентрализирана структура. Централното ѝ ниво се състои от колегията, постоянните камари, европейския главен прокурор, европейските заместник главни прокурори, европейските прокурори и административния директор. Европейският главен прокурор, европейските прокурори, европейските заместник главни прокурори и административният директор на Европейската прокуратура бяха назначени с решения, приети съответно на 23 октомври 2019 г. (2), 27 юли 2020 г. (3), 11 ноември 2020 г. (4) и 20 януари 2021 г. (5) Съставът на колегията беше сформиран на 28 септември 2020 г. В съответствие с член 21, параграф 2 от Регламент (ЕС) 2017/1939 на 12 октомври 2020 г. колегията прие вътрешния процедурен правилник на Европейската прокуратура. В съответствие с член 10, параграф 1, първа алинея от Регламент (ЕС) 2017/1939 на 25 ноември 2020 г. колегията прие правилата относно постоянните камари. Служителите на Европейската прокуратура, както са определени в член 2, параграф 4 от Регламент (ЕС) 2017/1939, са налице.
                  
               
                     (4)
                  
                  
                     Децентрализираното ниво на Европейската прокуратура се състои от европейските делегирани прокурори, установени в държавите членки, които участват в засиленото сътрудничество за създаване на Европейска прокуратура („държавите членки“). В съответствие с член 114, буква в) от Регламент (ЕС) 2017/1939 на 29 септември 2020 г. колегията прие правилата за условията за наемане на работа на европейските делегирани прокурори. Преди 1 юни 2021 г. за всяка държава членка следва да бъдат назначени най-малко двама европейски делегирани прокурори. Към датата на приемане на настоящото решение Европейската прокуратура вече е назначила поне по двама европейски делегирани прокурори от всяка държава членка, с изключение на Словения и Финландия (6). Разумният срок, в който държавите членки могат да посочват своите кандидати за длъжността европейски делегиран прокурор, вече изтече. Това положение не следва да възпрепятства ефективното започване на работата на Европейската прокуратура, като се отчита възможността европейският прокурор на съответната държава членка лично да провежда разследването в тази държава членка, като разполага с всички правомощия, отговорности и задължения на европейски делегиран прокурор, в съответствие с член 28, параграф 4 от Регламент (ЕС) 2017/1939.
                  
               
                     (5)
                  
                  
                     На Европейската прокуратура е предоставен самостоятелен бюджет в съответствие с многогодишната финансова рамка за годините 2021—2027 г. (7), като се гарантира нейната пълна самостоятелност и независимост.
                  
               
                     (6)
                  
                  
                     В съответствие с член 44, параграф 1 от Регламент (ЕС) 2017/1939 се въвежда системата за управление на делата на Европейската прокуратура, която функционира на централно и децентрализирано ниво. В приложението към посочения регламент, въведено с Делегиран регламент (ЕС) 2020/2153 на Комисията (8), се изброяват категориите лични данни с оперативно значение и категориите субекти на данни, чиито лични данни с оперативно значение могат да се обработват от Европейската прокуратура в индекса на делата.
                  
               
                     (7)
                  
                  
                     В съответствие с член 78, параграф 5 от Регламент (ЕС) 2017/1939 на 21 октомври 2020 г. колегията прие правилата относно длъжностното лице по защита на данните на Европейската прокуратура. На 28 октомври 2020 г. колегията прие правилата относно обработването на лични данни от Европейската прокуратура. В съответствие с член 25 от Регламент (ЕС) 2018/1725 на Европейския парламент и на Съвета (9) на 21 октомври 2020 г. колегията прие вътрешните правила относно ограниченията на някои права на субекта на данни във връзка с обработването на лични данни от административен характер в рамките на дейностите, извършвани от Европейската прокуратура.
                  
               
                     (8)
                  
                  
                     В съответствие с член 95 от Регламент (ЕС) 2017/1939 на 13 януари 2021 г. колегията прие финансовите правила, приложими по отношение на Европейската прокуратура.
                  
               
                     (9)
                  
                  
                     В съответствие с член 106, параграф 2 от Регламент (ЕС) 2017/1939 на 27 ноември 2020 г. Европейската прокуратура и Великото херцогство Люксембург сключиха споразумение относно седалището. На Европейската прокуратура са предоставени помещенията на централната служба в Люксембург.
                  
               
                     (10)
                  
                  
                     В съответствие с член 107, параграф 2 от Регламент (ЕС) 2017/1939 на 30 септември 2020 г. колегията прие вътрешния езиков режим на Европейската прокуратура.
                  
               
                     (11)
                  
                  
                     В съответствие с член 109, параграф 2 от Регламент (ЕС) 2017/1939 на 21 октомври 2020 г. колегията прие правилата относно публичния достъп до документи на Европейската прокуратура.
                  
               
                     (12)
                  
                  
                     Всички държави членки са уведомили Комисията за приемането на мерки за транспониране в националното законодателство на Директива (ЕС) 2017/1371 на Европейския парламент и на Съвета (10) и като цяло са въвели други подходящи мерки, за да гарантират, че Европейската прокуратура може да започне оперативната си дейност.
                  
               
                     (13)
                  
                  
                     Тъй като условията, определени в член 120, параграф 2, втора алинея от Регламент (ЕС) 2017/1939, са изпълнени, Европейската прокуратура е създадена и готова да поеме своите функции по разследване и наказателно преследване. Поради това е необходимо да се определи датата, на която Европейската прокуратура трябва да поеме тези функции.
                  
               
                     (14)
                  
                  
                     В съответствие с член 120, параграф 2, трета алинея от Регламент (ЕС) 2017/1939 тази дата не следва да бъде по-рано от три години след датата на влизане в сила на посочения регламент. Тъй като Регламент (ЕС) 2017/1939 влезе в сила на 20 ноември 2017 г., тази дата не следва да бъде преди 20 ноември 2020 г.
                  
               
                     (15)
                  
                  
                     В съответствие с член 120, параграф 2, първа и четвърта алинея от Регламент (ЕС) 2017/1939 Европейската прокуратура упражнява правомощията си по отношение на всяко престъпление от своята компетентност, извършено след 20 ноември 2017 г. или — за държавите членки, присъединили се към засиленото сътрудничество съгласно решение, прието в съответствие с член 331, параграф 1от ДФЕС — датата, посочена в съответното решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската прокуратура поема поверените ѝ с Регламент (ЕС) 2017/1939 функции по разследване и наказателно преследване на 1 юни 2021 г.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 25 май 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OB L 283, 31.10.2017 г., стр. 1.
         
            (2)  OB L 274, 28.10.2019 г., стр. 1.
         
            (3)  OB L 244, 29.7.2020 г., стр. 18.
         
            (4)  Решения 010/2020 и 011/2020 на колегията на Европейската прокуратура от 11 ноември 2020 г.
         
            (5)  Решение 003/2021 на колегията на Европейската прокуратура от 20 януари 2021 г.
         
            (6)  Решения на колегията на Европейската прокуратура: 19/2020 от 25 ноември 2020 г. (назначаване на десет европейски делегирани прокурори във Федерална република Германия); 020/2020 от 25 ноември 2020 г. (назначаване на четирима европейски делегирани прокурори в Словашката република); 021/2020 от 2 декември 2020 г. (назначаване на двама европейски делегирани прокурори в Република Естония); 22/2020 от 2 декември 2020 г. (назначаване на един европейски делегиран прокурор във Федерална република Германия); 024/2020 от 9 декември 2020 г. (назначаване на един европейски делегиран прокурор в Словашката република); 007/2021 от 3 февруари 2021 г. (назначаване на трима европейски делегирани прокурори в Република Литва); 008/2021 от 5 февруари 2021 г. (назначаване на трима европейски делегирани прокурори в Чешката република); 009/2021 от 10 февруари 2021 г. (назначаване на шестима европейски делегирани прокурори в Румъния); 010/2021 от 10 февруари 2021 г. (назначаване на двама европейски делегирани прокурори в Кралство Нидерландия); 016/2021 от 17 март 2021 г. (назначаване на един европейски делегиран прокурор в Кралство Белгия); 022/2021 от 7 април 2021 г. (назначаване на трима европейски делегирани прокурори в Република България); 024/2021 от 7 април 2021 г. (назначаване на двама европейски делегирани прокурори в Република Хърватия); 025/2021 от 7 април 2021 г. (назначаване на двама европейски делегирани прокурори в Чешката република); 026/2021 от 21 април 2021 г. (назначаване на четирима европейски делегирани прокурори във Френската република); 027/2021 от 21 април 2021 г. (назначаване на четирима европейски делегирани прокурори в Република Латвия); 031/2021 от 28 април 2021 г. (назначаване на седем европейски делегирани прокурори в Кралство Испания); 032/2021 от 28 април 2021 г. (назначаване на един европейски делегиран прокурор в Република Малта); 034/2021 от 3 май 2021 г. (назначаване на петнадесет европейски делегирани прокурори в Италианската република); 035/2021 от 3 май 2021 г. (назначаване на четирима европейски делегирани прокурори в Португалската република); 037/2021 от 6 май 2021 г. (назначаване на един европейски делегиран прокурор в Република България); 041/2021 от 12 май 2021 г. (назначаване на един европейски делегиран прокурор в Република Малта); 045/2021 от 17 май 2021 г. (назначаване на един европейски делегиран прокурор в Кралство Белгия); 046/2021 от 17 май 2021 г. (назначаване на двама европейски делегирани прокурори в Република Австрия); 047/2021 от 17 май 2021 г. (назначаване на петима европейски делегирани прокурори в Република Гърция); 048/2021 от 19 май 2021 г. (назначаване на двама европейски делегирани прокурори в Република Кипър); 059/2021 от 19 май 2021 г. (назначаване на двама европейски делегирани прокурори във Великото херцогство Люксембург).
         
            (7)  OВ L 433I, 22.12.2020 г., стр. 11.
         
            (8)  Делегиран регламент (ЕС) 2020/2153 на Комисията от 14 октомври 2020 г. за изменение на Регламент (ЕС) 2017/1939 на Съвета по отношение на категориите лични данни с оперативно значение и категориите субекти на данни, чиито лични данни с оперативно значение могат да се обработват от Европейската прокуратура в индекса на делата (OВ L 431, 21.12.2020 г., стр. 1).
         
            (9)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (10)  Директива (ЕС) 2017/1371 на Европейския парламент и на Съвета от 5 юли 2017 г. относно борбата с измамите, засягащи финансовите интереси на Съюза, по наказателноправен ред (ОВ L 198, 28.7.2017 г., стр. 29).